## Rješenje kojim se Gordanu Nagliću iz Zagreba oduzima dozvola za obavljanje poslova investicijskog savjetnika

### NN 4/2007 (10.1.2007.), Rješenje kojim se Gordanu Nagliću iz Zagreba oduzima dozvola za obavljanje poslova investicijskog savjetnika

# Hrvatska agencija za nadzor financijskih usluga

**239**

Temeljem odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
Uprava Hrvatske agencije za nadzor financijskih usluga, po službenoj dužnosti u
predmetu oduzimanja dozvole za obavljanje poslova investicijskog savjetnika
Gordanu Nagliću iz Zagreba, Breza 2, na sjednici održanoj 21. prosinca 2006.
godine donijela je

## RJEŠENJE

1. Gordanu Nagliću iz Zagreba, Breza 2, oduzima se dozvola za obavljanje poslova
investicijskog savjetnika.
2. Ovo rješenje upisuje se u Registar ovlaštenih investicijskih savjetnika, koji
vodi Hrvatska agencija za nadzor financijskih usluga.
3. Ovo rješenje objavit će se u »Narodnim novinama«.

```
Obrazloženje
```

Rješenjem Komisije za vrijednosne papire Republike Hrvatske, klasa: UP/I-450-08/02-02/196
od 5. prosinca 2002. godine, Gordanu Nagliću iz Zagreba, zaposleniku ovlaštenog
društva ZB Brokeri d.o.o. Zagreb, čije je poslove kasnije preuzela Zagrebačka
banka d.d. Zagreb (dalje: Društvo), bila je na neodređeno vrijeme izdana dozvola
za obavljanje poslova investicijskog savjetnika.
Sukladno odredbi članka 10. stavak 1. Pravilnika o sadržaju zahtjeva za
izdavanje i postupku izdavanja dozvola ovlaštenim društvima i osobama ovlaštenim
za obavljanje poslova s vrijednosnim papirima (»Narodne novine« br. 143/02),
investicijski savjetnik je dužan kontinuirano obavljati poslove sukladno Zakonu
o tržištu vrijednosnih papira (»Narodne novine« br. 84/02, dalje: ZTVP) i aktima
Hrvatske agencije za nadzor financijskih usluga (dalje: Agencija). Odredbom
članka 58. stavak 1. točka 7. ZTVP-a propisano je da će Agencija rješenjem
oduzeti dozvolu investicijskom savjetniku koji prestane ispunjavati uvjete na
temelju kojih mu je dozvola izdana ako, u roku koji Agencija odredi, te uvjete
ne ispuni.
Budući da prema očitovanju Društva, od 17. srpnja 2006. godine, Gordan Naglić
više ne obavlja poslove investicijskog savjetnika, to je imenovanom bio
zaključkom Agencije, klasa: UP/I-450-08/06-08/14 od 7. rujna 2006. godine,
određen rok od 3 (tri) mjeseca za dostavu dokaza da je zaposlen u ovlaštenom
društvu na poslovima savjetovanja prilikom investiranja u vrijednosne papire. Iz
dostavnice je razvidno da mu je predmetni zaključak uručen 11. rujna 2006.
godine.
Kako Gordan Naglić nije u roku od 3 mjeseca (do 11. prosinca 2006. godine), a
niti naknadno, Agenciji dostavio dokaz o zaposlenju, valjalo je riješiti kao u
izrjeci ovog rješenja, dakle oduzeti mu dozvolu za obavljanje poslova
investicijskog savjetnika i provesti upis oduzimanja dozvole u Registru
ovlaštenih investicijskih savjetnika koji vodi Agencija, s danom upisa 21.
prosinca 2006. godine, pod rednim brojem 1 (jedan).
Sukladno odredbi članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-450-08/06-08/14
Urbroj: 326-111/06-2
Zagreb, 21. prosinca 2006.

Predsjednik Uprave
**Ante Samodol**, v. r.

Rješenje, NN 4/2007-239